Ŋwɛibɔfoi Tswa Yesu Fɔmɔ Lɛ He Adafi | Biblia Mli Nikasemɔi Kɛhã Gbekɛbii\nŊwɛibɔfoi Tswa Yesu Fɔmɔ Lɛ He Adafi\nKaisare Augusto, ni ji mɔ ni yeɔ Roma Nɔyeli lɛ nɔ lɛ, fã Yudafoi fɛɛ ni amɛku amɛsɛɛ kɛya maŋ nɔ ni amɛjɛ koni amɛyaŋma amɛgbɛ́ii. No hewɔ lɛ Yosef kɛ Maria fã gbɛ kɛtee Betlehem, ejaakɛ jɛmɛ Yosef weku lɛ jɛ. No mli lɛ, eshwɛ fioo ni Maria baafɔ.\nBe ni amɛyashɛ Betlehem lɛ, amɛnáaa he ko amɛhi. No hewɔ lɛ, amɛyahi he ko ni kooloi yeɔ nii yɛ. Jɛmɛ ji he ni Maria fɔ ebi Yesu yɛ. Maria kɛ mamai ha ebi lɛ he ni ekɛ lɛ fɔ̃ nɔ ni kooloi lɛ yeɔ nii yɛ mli lɛ mli.\nTookwɛlɔi komɛi yɛ he ko ni bɛŋkɛ Betlehem amɛmiikwɛ amɛtoi gbɛkɛ yɛ agbo naa. Trukaa lɛ, ŋwɛibɔfo ko badamɔ amɛhiɛ, kɛkɛ ni Yehowa anunyam lɛ kpɛ kɛbɔle amɛ. Tookwɛlɔi lɛ atsui fã, shi ŋwɛibɔfo lɛ kɛɛ amɛ akɛ: ‘Nyɛkashea gbeyei. Miyɛ miishɛɛ sane ko kɛhã nyɛ. Afɔ Mesia lɛ ŋmɛnɛ yɛ Betlehem.’ Nakai ŋmɛlɛtswaa lɛ nɔ nɔŋŋ lɛ, ŋwɛibɔfoi babaoo pue yɛ ŋwɛi ni amɛjie Nyɔŋmɔ yi amɛkɛɛ: ‘Anunyam ahã Nyɔŋmɔ yɛ ŋwɛi, ni toiŋjɔlɛ aba shikpɔŋ lɛ nɔ.’ Kɛkɛ ni amɛ fɛɛ amɛlaaje. Ani ole nɔ ni tookwɛlɔi lɛ fee?\nAmɛkɛɛ amɛhe akɛ: ‘Nyɛhãa wɔyaa Betlehem bianɛ nɔŋŋ.’ No hewɔ lɛ, amɛtee oya, ni amɛyana Yosef kɛ Maria, kɛ gbekɛ ŋmɔŋ lɛ ni ekã kooloi aniyenii anɔ mli.\nTookwɛlɔi lɛ gba mɛi nɔ ni ŋwɛibɔfo lɛ kɛɛ amɛ lɛ, ni mɛi fɛɛ ni nu lɛ anaa kpɛ amɛhe. Maria susu nɔ ni ŋwɛibɔfo lɛ wie lɛ he kɛtee shɔŋŋ ni ekɛto ejwɛŋmɔ mli. Tookwɛlɔi lɛ ku amɛsɛɛ amɛyakwɛ amɛtoi lɛ, ni amɛda Yehowa shi yɛ nibii fɛɛ ni amɛna kɛ nibii fɛɛ ni amɛnu lɛ ahewɔ.\n“Nyɔŋmɔ ŋɔɔ mijɛ kɛba ni miyɔɔ biɛ lɛ. Mi diɛŋtsɛ mitooo miyiŋ mibaaa, shi moŋ nakai mɔ lɛ tsu mi.”​—Yohane 8:42\nSanebimɔi: Mɛɛ gbɛ nɔ ŋwɛibɔfoi tswa Yesu fɔmɔ lɛ he adafi? Namɛi tookwɛlɔi lɛ yana be ni amɛtee Betlehem lɛ?\nLuka 2:1-20; Yesaia 9:6\nMɛɛ gbɛ nɔ Elizabet kɛ bi ni yɔɔ emusuŋ lɛ fɛɛ wo Yesu hiɛ nyam?\n‘Lɛɛlɛŋ Nyɔŋmɔ Fee lɛ Nuŋtsɔ kɛ Kristo Fɛɛ’\nMɔ ko yiŋ baanyɛ afee lɛ kɔshikɔshi ni ehemɔkɛyeli lɛ agbɔjɔ fiofio. Hã hemɔkɛyeli ni oyɔɔ yɛ Yesu, shiwoo Mesia lɛ kɛ Nyɔŋmɔ Maŋtsɛyeli lɛ nɔ Maŋtsɛ lɛ mli awa.\nKɛmaje Mɔ Ko Kɛmaje Mɔ Ko Ŋwɛibɔfoi Tswa Yesu Fɔmɔ Lɛ He Adafi\nlfb nikasemɔ 70 bf. 166-167